
PËR DISA NDRYSHIME NË VENDIMIN NR.672, DATË 14.9.2011 TË KËSHILLIT TË MINISTRAVE “PËR KUOTAT E PRANIMIT DHE TARIFAT E SHKOLLIMIT NË INSTITUCIONET PUBLIKE TË ARSIMIT TË LARTË PËR CIKLIN E DYTË TË STUDIMEVE “MASTER PROFESIONAL”, PËR VITIN AKADEMIK 2011-2012”

Në mbështetje të nenit 100 të Kushtetutës, të neneve 33, 35, 36 e 75 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, të ligjit nr.8098, datë 9.4.1996 “Për statusin e të verbrit”, të ligjit nr.8626, datë 4.7.2000 “Për statusin e invalidit paraplegjik dhe tetraplegjik”, të ndryshuar, të ligjit nr.7889, datë 14.2.1994 “Për statusin e invalidit”, të ligjit nr.7748, datë 29.7.1993 “Për statusin e ish-të dënuarve  dhe të përndjekurve politikë nga sistemi komunist”, të ndryshuar, të ligjit nr.10 289, datë 17.6.2010 “Për mënyrën e trajtimit ekonomik e financiar dhe për dhënie ndihme të menjëhershme familjeve të punonjësve të Policisë së Shtetit, të Gardës së Republikës, të Shërbimit të Kontrollit të Brendshëm, të Policisë së Mbrojtjes nga Zjarri dhe Shpëtimit, të Forcave të Armatosura, të Shërbimit Informativ Shtetëror dhe të Policisë së Burgjeve, që humbin jetën në krye apo për shkak të detyrës” dhe të ligjit nr.8153, datë 31.10.1996 “Për statusin e jetimit”, të ndryshuar, me propozimin e Ministrit të Arsimit dhe Shkencës, Këshilli i Ministrave

VENDOSI:

I. Në vendimin nr.672, datë 14.9.2011 të Këshillit të Ministrave, bëhen këto ndryshime:
1. Pika 1 ndryshohet, si më poshtë vijon:
“1. Kuotat e pranimeve në institucionet publike të arsimit të lartë, për programet e studimeve të ciklit të dytë “Master profesional”, për vitin 2011-2012, të jenë 9195. Këto kuota të ndahen, si më poshtë vijon:
	a)
	Kuotat e pranimeve të reja për programet e studimit
“Master profesional”
	                        8900;

	b)
	Kuotat për programe të dyta studimi
	                          105;

	c)
	Kuotat për transferimin e studimeve
	                         100;

	ç)
	Kuota për shtetas të huaj
	                          50;

	d)
	Kuotat për personat që nuk shikojnë
	                          20;

	dh)
	Kuotat për romët/ballkano-egjiptianët
	 20.”.


2. Pika 2 ndryshohet, si më poshtë vijon:
“2. Kuotat e pranimeve të reja, për programet e studimit të ciklit të dytë “Master profesional”, sipas shkronjës “a” të pikës 1 të këtij vendimi, përbëhen nga:
	a)
	Kuotat e pranimeve të reja për programet e studimit “Master profesional”, për kandidatët brenda territorit të vendit,
	
    8450;

	b)
	Kuotat e pranimeve të reja për programet e studimit  
“Master profesional”, për kandidatët nga trojet jashtë kufijve të vendit  
	
450.”.


3. Pika 9 ndryshohet, si më poshtë vijon:
“9. Çdo program studimi i ciklit të dytë “Master profesional”, funksionon në vitin e parë për vitin akademik 2011-2012, në rast se atë e ndjekin të paktën 10 (dhjetë) studentë. Përjashtim nga ky rregull bëjnë programet e studimit të ciklit të dytë “Master profesional”, të ofruara nga Universiteti i Arteve.”.
4. Pika 12 ndryshohet, si më poshtë vijon:
“12. Tarifat e përgjithshme të shkollimit për studentët, që do të regjistrohen në vitin e parë, për të gjitha programet e studimit të ciklit të dytë me kohë të plotë “Master profesional”, në vitin akademik 2011-2012, përcaktohen sipas kolonës G të tabelës 1, bashkëlidhur këtij vendimi.
Pagesa e tarifës bëhet me këste të përcaktuara nga institucioni i arsimit të lartë. Pas përfundimit të kohëzgjatjes së parashikuar të programit të studimit, studentët, të cilët nuk e kanë përfunduar ende programin përkatës, paguajnë vetëm tarifën për kredit të lëndëve të prapambetura.”.
5. Tabela nr.1, bashkëlidhur vendimit në fuqi, zëvendësohet me tabelën nr.1/1, që i bashkëlidhet këtij vendimi.
II. Ngarkohen Ministria e Arsimit dhe Shkencës dhe institucionet publike të arsimit të lartë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

